Pamindahan puseur dayeuh Indonésia (2019-kiwari)

Upaya pamindahan puseur dayeuh Indonésia dimimitian ti taun 2019 di jaman pamaréntahan Présidén Joko Widodo. Liwat rapat kawates pamaréntah di tanggal 29 April 2019, Joko Widodo mutuskeun rék mindahkeun puseur dayeuh nagara ka luar Pulo Jawa. Pamindahan puseur dayeuh ieu aya dina Rencana Pembangunan Jangka Menengah Nasional 2020-2024. Di tanggal 26 Agustus 2019, Présidén Joko Widodo ngabéwarakeun yén puseur dayeuh anyar bakal diwangun di wewengkon administratip Kabupatén Penajam Pasér Utara jeung Kabupatén Kutai Kartanegara, Kalimantan Wétan.

Kasang tukang 
Usulan pikeun mindahkeun puseur dayeuh Indonésia ti Jakarta ka lokasi nu séjén geus disawalakeun ti jaman Présidén Soekarno nepi ka Susilo Bambang Yudhoyono. Présidén Yudhoyono ngarojong idé pikeun nyieun puseur pulitik jeung administrasi Indonésia nu anyar, ku lantaran masalah lingkungan jeung kaayaan Jakarta anu geus gegek teuing.

Alesan lokasi anyar 
Ceuk Présidén Joko Widodo, alesan wewengkon di Penajam Pasér Utara jeung Kutai Kartanegara dijadikeun lokasi puseur dayeuh anyar ku lantaran leutikna kamungkinan beunang musibah alam di daérah éta, lokasi nu "aya di tengah-tengah Indonésia", lokasi di deukeut kota Balikpapan jeung Samarinda anu geus mekar, "infrastruktur anu rélatif lengkep", sarta aya 180 hektar tanah anu dipiboga ku pamaréntah.

Rarancang pamaréntah 
Dina béwara tanggal 26 Agustus 2019, Joko Widodo nyebutkeun yén pamaréntah bakal ngarancang undang-undang pikeun mindahkeun ibu kota pikeun disatujuan ku Déwan Pangwakil Rahayat. Pangwangunan dimimitian di taun 2020, sarta pamindahan bakal dilakukeun sacara bertahap ti taun 2024.

Kamandang 
Sékjén Partai Persatuan Pembangunan Arsul Sani sarta dosén Universitas Trisakti Yayat Supriatna nyebutkan perluna disahkeun undang-undang sangkan kaputusan pamaréntahan Joko Widodo jadi kukuh sarta teu bisa dirobah ku présidén nu engké ngajabat. Ayeuna, posisi Jakarta salaku ibu kota didasarkeun kana UU 29/2007 ngeunaan Pamaréntah Provinsi Daérah Khusus Ibu kota Jakarta.

Sultan Adji Muhammad Arifin, pamingpin Kasultanan Kutai Kartanegara ing Martadipura, ngarasa sukur ku ayana pamindahan puseur dayeuh nagara lantaran wewengkon éta mangrupa tempat diadegkeunana Karajaan Kutai, karajaan anu boga bukti sajarah pangkolotna di Indonésia.

Tingali ogé 
 Pamindahan puseur dayeuh Jawa Kulon

Rujukan 

Indonésia di taun 2019
Pamaréntahan Indonésia